เอสซีจีชี้ตลาดปูนซีเมนต์ฟื้นพิษไข้
โพสต์ทูเดย์ &#8212; เอสซีจีชี้ตลาดซีเมนต์พลิกเป็นบวกครั้งแรกรอบ 3 ปี มั่นใจนโยบายรัฐเมกะโปรเจกต์ดันครึ่งปีหลังโต 0-5% ส่งผลยอดตลาดรวมทั้งปี 24 ล้านตัน
22 ก.ย. 2552

โพสต์ทูเดย์ — เอสซีจีชี้ตลาดซีเมนต์พลิกเป็นบวกครั้งแรกรอบ 3 ปี มั่นใจนโยบายรัฐเมกะโปรเจกต์ดันครึ่งปีหลังโต 0-5% ส่งผลยอดตลาดรวมทั้งปี 24 ล้านตัน
นายปราโมทย์ เตชะสุพัฒน์กุล กรรมการผู้จัดการใหญ่ ธุรกิจซีเมนต์ เครือซิเมนต์ไทย (เอสซีจี) เปิดเผยว่า จากแนวโน้มเศรษฐกิจที่เริ่มปรับตัวดีขึ้น ประกอบกับมาตรการไทยเข้มแข็ง จะผลักดันโครงการก่อสร้างขนาดใหญ่ในช่วงที่เหลือของปี ทำให้ตลาดซีเมนต์น่าจะมีความต้องการมากขึ้นเป็นครั้งแรกในรอบ 3 ปี นับจากที่เคยทำยอดได้สูงสุด 28 ล้านตันต่อปี และหดตัวมาอย่างต่อเนื่อง
ทั้งนี้ ประเมินว่าความต้องการใช้ปูนซีเมนต์ในประเทศไทยช่วงครึ่งปีหลังจะมีอัตราการขยายตัวในระดับ 0-5% หลังจากที่หดตัวในช่วงครึ่งแรกของปีประมาณ 7% โดยพบว่ามีอัตราการหดตัวลดน้อยลงเรื่อยๆ จากไตรมาสแรกของปีนี้ที่หดตัวไปกว่า 10% และไตรมาส 2 อัตราการหดตัวลดลงเหลือเพียง 4% 
“ในช่วงที่เหลือของปีนี้การหดตัวจะลดลงอย่างต่อเนื่องทำให้ภาพรวมของตลาดดีขึ้น และคาดว่าทั้งปีปริมาณการใช้งานปูนซีเมนต์ในตลาดจะสูงถึง 24 ล้านตัน” นายปราโมทย์ กล่าวดังนั้น ในส่วนของบริษัทคาดว่าปีนี้จะมียอดจำหน่ายทั้งสิ้นประมาณ 17 ล้านตัน หดตัวลงไปประมาณ 10% แบ่งเป็นยอดจำหน่ายในประเทศประมาณ 9 ล้านตัน หรือคิดเป็นสัดส่วนเกือบ 40% ของตลาดในประเทศ ขณะที่ตลาดส่งออกอยู่ปีละ 7-8 ล้านตัน โดยบริษัทได้ปรับตัวด้วยการงดส่งออกไปยังตลาดสหรัฐ และหันมาเน้นการเปิดตลาดใหม่ที่แอฟริกาทดแทน
ขณะเดียวกันยังรวมถึงการผลักดันการเติบโตในตลาดยุโรปใต้ ตะวันออกกลาง รวมถึงตลาดหลักอย่างอาเซียนและเอเชียใต้ ทำให้สถานการณ์การส่งออกไม่เลวร้ายนัก
“เรามีการปรับตัวเพื่อรับมือกับการหดตัวมาก่อนหน้านี้ 3 ปี เช่น การลงทุนกว่า 5,800 ล้านบาท เพื่อลดการใช้พลังงานในการผลิต หรือการปรับตัวในเรื่องของผลิตภัณฑ์ใหม่ๆ ซึ่งทำให้เราสามารถแข่งขันได้ในสถานการณ์ปัจจุบัน” นายปราโมทย์ กล่าว
อย่างไรก็ตาม กรรมการผู้จัดการใหญ่บอกว่า ต้องพิจารณาปัจจัยประกอบรอบด้านเพื่อพิจารณาภาพรวมของตลาดอีกครั้ง แต่ก็เชื่อว่า 4 เดือนนับจากนี้น่าจะเติบโต และจะส่งผลดีไปจนถึงปีหน้า แต่คงต้องอาศัยเสถียรภาพทางด้านการเมืองที่จะทำให้ผู้บริโภคเกิดความเชื่อมั่น และหันมาจับจ่ายใช้สอยกันอีกครั้ง
ล่าสุดเปิดตัว “ปูนช้าง ทนน้ำทะเล” ปูนซีเมนต์สูตรพิเศษ สำหรับงานริมชายฝั่งทะเล พื้นที่น้ำกร่อย หรือพื้นที่ที่สัมผัสกับน้ำทะเล มีคุณสมบัติทนต่อการกัดกร่อนจากคลอไรด์และซัลเฟต และยังมีอายุการใช้งานที่ยาวนานเป็น 2 เท่าของโครงสร้างที่ใช้ปูนปอร์ตแลนด์ทั่วไป เนื่องจากการใช้สแล็ก (Slag) ซึ่งเป็นวัตถุเหลือทิ้งจากกระบวนการถลุงเหล็ก มาใช้เป็นวัตถุดิบเสริมในการผลิต ทำให้มีคุณสมบัติด้านความทนทาน มีอายุการใช้งานยาวนาน ช่วยลดการปล่อยก๊าซเรือนกระจกได้กว่า 40% คาดว่าจะสามารถสร้างยอดขายในช่วง 12 เดือนนับจากนี้ไม่ต่ำกว่า 100 ล้านบาท